[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 15.4.2010

COM(2010)164 τελικό

2008/0222 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της Συνθήκης για τη λειτουργία της Ευρωπαϊκής Ένωσης όσον αφορά τη

θέση του Συμβουλίου σε πρώτη ανάγνωση σχετικά με την έγκριση τροποποιημένης προτάσεως οδηγίας του Ευρωπαϊκού Κοινοβουλίου και του Συμβουλίου για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω επισήμανσης και παροχής ομοιόμορφων πληροφοριών σχετικά με τα προϊόντα (αναδιατύπωση)

2008/0222 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 294 παράγραφος 6 της Συνθήκης για τη λειτουργία της Ευρωπαϊκής Ένωσης όσον αφορά τη

θέση του Συμβουλίου σε πρώτη ανάγνωση σχετικά με την έγκριση τροποποιημένης προτάσεως οδηγίας του Ευρωπαϊκού Κοινοβουλίου και του Συμβουλίου για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω επισήμανσης και παροχής ομοιόμορφων πληροφοριών σχετικά με τα προϊόντα (αναδιατύπωση)

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο COM(2008)0778 - 2008/0222(COD) | 13 Νοεμβρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 24 Μαρτίου 2009 |

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: | 5 Μαΐου 2009 |

Ημερομηνία γνωμοδότησης της Επιτροπής των Περιφερειών: | 19 Μαρτίου 2010 |

Ημερομηνία έγκρισης της θέσης του Συμβουλίου σε πρώτη ανάγνωση: | [14] Απριλίου 2010 |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο στόχος της αναδιατύπωσης της «οδηγίας για την επισήμανση της κατανάλωσης ενέργειας» ή «ELD» είναι η διεύρυνση του πεδίου εφαρμογής της (που σήμερα περιορίζεται στις οικιακές συσκευές) ώστε να καλύπτει και τα προϊόντα του εμπορικού και του βιομηχανικού τομέα. Το διευρυμένο πεδίο εφαρμογής καλύπτει επίσης τα συνδεόμενα με την ενέργεια προϊόντα τα οποία καθιστούν εφικτή, κατά τη χρήση τους, την εξοικονόμηση ενέργειας, χωρίς όμως τα ίδια να καταναλώνουν ενέργεια. Ευθυγραμμίζεται έτσι το πεδίο εφαρμογής προς το πρόσφατα διευρυνθέν πεδίο της οδηγίας για τον οικολογικό σχεδιασμό. Με τον τρόπο αυτό, ακολουθείται ο γενικότερος επιδιωκόμενος στόχος να εξασφαλίζεται η ελεύθερη κυκλοφορία των προϊόντων και να βελτιώνεται η κατανάλωση ενέργειας (και λοιπών ουσιωδών πόρων) από αυτά, προστατεύοντας έτσι το περιβάλλον και συμβάλλοντας στη μείωση των εκπομπών CO2. Η προκύπτουσα οδηγία πλαίσιο για την επισήμανση θα αποτελέσει επίσης δομικό στοιχείο μιας ολοκληρωμένης αειφόρου περιβαλλοντικής πολιτικής για τα προϊόντα, με την ενσωμάτωση πρωτοβουλιών για την παροχή κινήτρων και διατάξεων για τις δημόσιες συμβάσεις. Η πρόταση υποβάλλεται με τη μορφή αναδιατύπωσης.

3. ΠΑΡΑΤΗΡΗΣΕΙΣ ΕΠΙ ΤΗΣ ΘΕΣΕΩΣ ΤΟΥ ΣΥΜΒΟΥΛΙΟΥ

3.1. Γενικό σχόλιο επί της θέσεως του Συμβουλίου

Το κείμενο της θέσης του Συμβουλίου που αποτέλεσε το αντικείμενο διαπραγμάτευσης ευθυγραμμίζεται, κατ' ουσία και σε μεγάλο βαθμό, με την πρόταση της Επιτροπής και συνεπώς, μπορεί να τύχει υποστήριξης.

3.2. Συμφωνία επί της θέσεως του Συμβουλίου στο πρώτο στάδιο ανάγνωσης

Η κατόπιν διαπραγματεύσεως θέση του Συμβουλίου είναι το αποτέλεσμα διοργανικών διαπραγματεύσεων στο πλαίσιο μιας διαδικασίας σε δύο στάδια. Το πρώτο στάδιο κάλυψε το τεχνικό περιεχόμενο της πρότασης ενώ, το δεύτερο, την προσαρμογή της πρότασης στη Συνθήκη της Λισαβόνας όσον αφορά τη νομική βάση της και τις διατάξεις επιτροπολογίας.

Αναφορικά με το τεχνικό περιεχόμενο, στις 2 Δεκεμβρίου 2009, ο πρόεδρος της επιτροπής ITRE (Επιτροπή Βιομηχανίας, Εξωτερικού Εμπορίου, Έρευνας και Ενέργειας), κος Herbert Reul, επιβεβαίωσε τη συμφωνία του Κοινοβουλίου επί του κειμένου, όπως αυτό συμφωνήθηκε στον τελικό τριμερή πολιτικό διάλογο, στις 17 Νοεμβρίου 2009, και εγκρίθηκε από το Coreper στις 19 Νοεμβρίου 2009.

Αναφορικά με την προσαρμογή στη Συνθήκη της Λισαβόνας, ο συμβιβασμός που επιτεύχθηκε έτυχε της έγκρισης του Coreper στις 24 Μαρτίου 2010 και επιβεβαιώθηκε από τον πρόεδρο της επιτροπής ITRE του Κοινοβουλίου κο Reul στις 25 Μαρτίου.

Η κατόπιν διαπραγματεύσεως θέση του Συμβουλίου εγκρίθηκε τυπικά με γραπτή διαδικασία στις [14] Απριλίου 2010.

Τα κύρια αντικείμενα της διαπραγμάτευσης, επί των οποίων επετεύχθη συμφωνία, είναι τα εξής:

- Μεταβολή της νομικής βάσης (προοίμιο): εξαιτίας της έναρξης ισχύος της Συνθήκης της Λισαβόνας, το Συμβούλιο και το Κοινοβούλιο συμφώνησαν για τη μεταβολή της νομικής βάσης, που είναι πλέον το άρθρο 194 ΣΛΕΕ, λαμβανομένου υπόψη του ότι ο στόχος της οδηγίας είναι ουσιαστικά να επιτευχθεί εξοικονόμηση ενέργειας. Εκτιμώντας τη θέση αυτή και το γεγονός ότι στόχος της οδηγίας είναι η προώθηση της ενεργειακής απόδοσης με παράλληλη τήρηση των πτυχών του άρθρου 114 ΣΛΕΕ που αφορούν στην εσωτερική αγορά, η Επιτροπή είναι σε θέση να συμφωνήσει σχετικά με την αλλαγή της νομικής βάσης της πρότασής της από το άρθρο 114 ΣΛΕΕ στο άρθρο 194 ΣΛΕΕ, πράγμα το οποίο συμπεριλαμβάνει στην προσθήκη στην ανακοίνωσή της (2009)665 τελικό.

- Πράξεις κατ' εξουσιοδότηση: εξαιτίας της έναρξης ισχύος της Συνθήκης της Λισαβόνας, το Συμβούλιο και το Κοινοβούλιο συμφώνησαν επί των διατάξεων που αφορούν στις κατ' εξουσιοδότηση πράξεις οι οποίες αναφέρονται στα άρθρα 10, 11, 11α και 11β. Θα επισυναφθεί δήλωση της Επιτροπής, με την οποία θα διευκρινίζεται ότι η κοινοποίηση πράξεων κατ' εξουσιοδότηση θα γίνεται λαμβανομένων υπόψη των περιόδων διακοπής των εργασιών των θεσμικών οργάνων (παράρτημα 1). Θα προσαρτηθεί επίσης κοινή δήλωση του Συμβουλίου, του Κοινοβουλίου και της Επιτροπής, στην οποία θα αναφέρεται ότι οι διατάξεις της οδηγίας αυτής δεν συνιστούν προηγούμενο όσον αφορά την εφαρμογή του άρθρου 290 ΣΛΕΕ (παράρτημα II).

- Διεύρυνση του πεδίου εφαρμογής (άρθρο 1 παράγραφοι 1-2): διευρύνεται το πεδίο εφαρμογής ώστε να καλύπτει όλα τα συνδεόμενα με την ενέργεια προϊόντα του νοικοκυριού, όπως και του εμπορικού και του βιομηχανικού τομέα, όπως προτείνεται από την Επιτροπή.

- Μη επιτρεπόμενη χρήση της ετικέτας (άρθρο 2): προστίθεται διευκρινιστικό κείμενο για το τί συνιστά νόμιμη και τί παράνομη χρήση της ετικέτας.

- Παρακολούθηση της αγοράς (άρθρο 3): ενισχύονται οι διατάξεις παρακολούθησης της αγοράς ώστε να επιτυγχάνεται καλύτερη εφαρμογή της οδηγίας.

- Όροι διαφημίσεων (άρθρο 4 στοιχεία α) και β)): παρεμβάλλεται νέα διάταξη με την οποία επιβάλλεται η αναγραφή, σε κάθε διαφήμιση που περιέχει πληροφορίες σχετικές με την ενέργεια, της τάξης ενεργειακής απόδοσης ή της τιμής των προϊόντων εκείνων που καλύπτονται από τις πράξεις κατ' εξουσιοδότηση.

- Δημόσιες προμήθειες (άρθρο 9 παράγραφοι 1-2): Τα κράτη μέλη παροτρύνονται χρησιμοποιούν την υψηλότερη τάξη ενεργειακής απόδοσης στις προμήθειές τους (με την επιφύλαξη της σχέσης κόστους-οφέλους, της οικονομικής σκοπιμότητας, της τεχνικής καταλληλότητας και επαρκούς βαθμού ανταγωνισμού).

- Κίνητρα (άρθρο 9 παράγραφοι 3-4): Παρόμοια με τις προμήθειες, ενθαρρύνονται τα κράτη μέλη να εφαρμόζουν την υψηλότερη κλάση ενεργειακής απόδοσης ή και να επιδιώκουν ακόμη καλύτερα αποτελέσματα, εφαρμόζοντας τα υψηλότερα επίπεδα επιδόσεων όταν παρέχουν κίνητρα στους πολίτες τους. Τα φορολογικά και δημοσιονομικά μέτρα αποκλείονται ως κίνητρα στο πλαίσιο της εν λόγω οδηγίας.

- Εμφάνιση της ετικέτας (άρθρο 11 παράγραφος 4 στοιχείο δ)): Στην κλίμακα Α-G, η οποία εξακολουθεί να είναι η βάση, μπορούν να προστεθούν τρεις επιπλέον κατηγορίες (A+, A++, A+++). Εφόσον σημαντικό ποσοστό προϊόντων καταταγεί στις δύο υψηλότερες τάξεις ενεργειακής απόδοσης (A++/+++) θα μπορούσε να υπάρξει επανεξέταση από την Επιτροπή, ενώ δικαιολογείται περαιτέρω διαφοροποίηση των προϊόντων. Θα προσαρτηθεί δήλωση της Επιτροπής που θα διευκρινίζει αυτό που νοείται ως «σημαντικό ποσοστό προϊόντων». Σε ορισμένη αιτιολογική σκέψη θα αναφέρεται ότι κατά το χρόνο (μέχρι το 2014) επανεξέτασης της οδηγίας πλαίσιο, στην επανεξέταση της ετικέτας θα εξεταστεί το ενδεχόμενο αναπροσαρμογής της κλίμακας.

4. ΣΥΜΠΕΡΑΣΜΑ

Η θέση του Συμβουλίου ανταποκρίνεται στους στόχους της αρχικής πρότασης της Επιτροπής. Συνεπώς, η Επιτροπή υποστηρίζει το κείμενο αυτό.

ΠΑΡΑΡΤΗΜΑ I Δηλώσεις της Επιτροπής σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω επισήμανσης και παροχής ομοιόμορφων πληροφοριών σχετικά με τα προϊόντα (αναδιατύπωση)

Άρθρο 1 παράγραφος 2

«Όταν η Επιτροπή καθορίσει τον κατάλογο προτεραιότητας των συνδεόμενων με την ενέργεια προϊόντων που αναφέρεται στην αιτιολογική σκέψη [3α], θα δώσει την δέουσα προσοχή και στα συνδεόμενα με την ενέργεια δομικά προϊόντα, λαμβάνοντας ειδικότερα υπόψη την πιθανή εξοικονόμηση ενέργειας που μπορεί να επιτευχθεί με την επισήμανση ορισμένων από τα προϊόντα αυτά, δεδομένου ότι τα κτίρια καταναλίσκουν ενέργεια η οποία αντιπροσωπεύει το 40% της συνολικής κατανάλωσης ενέργειας στην ΕΕ.»

Άρθρο 11 παράγραφος 2

«Όταν η Επιτροπή προτείνει νέα εκτελεστικά μέτρα δυνάμει της αναδιατυπωμένης οδηγίας, εξασφαλίζει ότι αποφεύγεται επικάλυψη νομοθεσίας και ότι διατηρείται η συνολική συνοχή της ενωσιακής νομοθεσίας σχετικά με τα προϊόντα.»

Άρθρο 11 παράγραφος 4 στοιχείο δ)

Σημαντικό ποσοστό προϊόντων στο πλαίσιο της επανεξέτασης της κατηγορίας της ετικέτας

«Η Επιτροπή θεωρεί ότι το ποσοστό των προϊόντων που κατατάσσονται στις δύο υψηλότερες τάξεις ενεργειακής απόδοσης θεωρείται σημαντικό όταν μπορεί να εκτιμηθεί ότι

- είτε ο αριθμός των μοντέλων που είναι διαθέσιμα στην εσωτερική αγορά τα οποία μπορούν να υπαχθούν στην κατηγορία Α+++ ή Α++ τοποθετείται περίπου στο ένα τρίτο ή περισσότερο του συνολικού αριθμού των σχετικών διαθέσιμων μοντέλων,

- ή το μερίδιο των ετήσιων πωλήσεων προϊόντων στην εσωτερική αγορά τα οποία μπορούν να υπαχθούν στην κατηγορία Α+++ ή Α++ τοποθετείται στο ένα τρίτο ή περισσότερο,

- ή και τα δύο.»

Ενημέρωση των καταναλωτών

«Η Επιτροπή υποστηρίζει τη χρήση κοινοτικών μέσων όπως το πρόγραμμα “Ευφυής ενέργεια - Ευρώπη”, προκειμένου να συμβάλει σε:

- πρωτοβουλίες ευαισθητοποίησης των τελικών καταναλωτών για τα οφέλη της ενεργειακής επισήμανσης•

- πρωτοβουλίες με τις οποίες παρακολουθείται η εξέλιξη της αγοράς και η τεχνολογική ανάπτυξη που οδηγούν σε ενεργειακά αποδοτικότερα προϊόντα, ιδίως εντοπίζοντας τα μοντέλα με τη βέλτιστη απόδοση στο πλαίσιο ομάδων προϊόντων και διαδίδοντας τις διαθέσιμες πληροφορίες σε όλα τα ενδιαφερόμενα μέρη, όπως σε οργανώσεις καταναλωτών, στον κλάδο και τις περιβαλλοντικές ΜΚΟ, για ευρύτερη πληροφόρηση των καταναλωτών.Η παρακολούθηση αυτή θα χρησιμεύσει και ως δείκτης για την αναθεώρηση των μέτρων επισήμανσης ή/και οικολογικού σχεδιασμού δυνάμει των οδηγιών 1992/75/ΕΟΚ και 2005/32/ΕΚ.»

Περίοδοι διακοπής εργασιών

«Η Ευρωπαϊκή Επιτροπή λαμβάνει υπό σημείωση ότι, με εξαίρεση τις περιπτώσεις στις οποίες η νομοθετική πράξη προβλέπει διαδικασία επείγοντος, το Ευρωπαϊκό Κοινοβούλιο και το Συμβούλιο θεωρούν ότι η κοινοποίηση κατ' εξουσιοδότηση πράξεων λαμβάνει υπόψη τις περιόδους διακοπής των εργασιών των θεσμικών οργάνων (χειμερινές και θερινές διακοπές, εκλογές για το Ευρωπαϊκό Κοινοβούλιο) ώστε να διασφαλίζεται ότι το Ευρωπαϊκό Κοινοβούλιο και το Συμβούλιο είναι σε θέση να κάνουν χρήση των αποκλειστικών δικαιωμάτων τους εντός των προθεσμιών που καθορίζονται στις σχετικές νομοθετικές πράξεις, και είναι έτοιμη να ενεργήσει αναλόγως.»

ΠΑΡΑΡΤΗΜΑ II

Θεσμική δήλωση

Δήλωση του Ευρωπαϊκού Κοινοβουλίου, του Συμβουλίου και της Επιτροπής για το άρθρο 290 ΣΛΕΕ

«Το Ευρωπαϊκό Κοινοβούλιο, το Συμβούλιο και η Ευρωπαϊκό δηλώνουν ότι οι διατάξεις της παρούσας οδηγίας δεν προδικάζουν οιαδήποτε μελλοντική θέση των θεσμικών οργάνων όσον αφορά την εφαρμογή του άρθρου 290 της συνθήκης ΛΕΕ ή μεμονωμένες νομοθετικές πράξεις που περιέχουν τέτοιου τύπου διατάξεις.»